《双头兰和吴应奉韵》
宋代·金似孙

手种盆兰香满庭，閒来趣味独幽深。
敢夸双萼钟奇气，只恨孤根出晚林。
长倩生男不得力，滕公有女谩萦心。
援琴欲和春风曲，却对骚魂费苦吟。

作者简介：金似孙，字叔肖，号兰庭，兰溪（今属浙江）人。之焱（淳祐七年进士）子。少工举子业，文科既废，遂一意于诗。事见《吴礼部集》卷一六《金兰庭诗后题》。